title: سهلان
text: سهلان یا دا ساغالان كندی شرقی آذربایجان اوستانی‌نین تبریز بؤلگه‌سی‌نده‌کی مرکزی بؤلومونده اولان آجی‌چای قصبه‌سینده یئرلشیب‌دیر. ۱۳۹۵ اينجی ايلين نوفوس ساییسی اساسيندا بو كندين ۳٫۶۶۴ نفر اهالیسی وارایمیش.
  
  بو کندین اهالیسی عومومیت‌ده موسلمان اولاراق شیعه مذهبینه اینانج‌لاری وار و دیللری تورکجه دیر.
  
  کندین آدی 
  
  قایناقلار بو کندین اصلی آدی‌نین ساغالان اولدوغونو گؤستریرلر. 
  بعضی مقاله یازارلارین نظرینه، ساغالان ساغ ایله آلان کلمه‌لریندن اولوشوبدور. ساغ دوز  ، مجازی صیفت اولاراق صاف، خالیص، بوتؤو، دوز 
  و آلان منطقه  آنلامینی داشاییرلار. سونوجدا ساغالان دوز منطقه معناسیندا اولاجاق.
  
  حسن بی هادی، اتیمولوژیست، دیلچی و توروز سایتی‌نین یییه‌سی، تورکجه-تورکجه اولان توروز آدیندا بیر سؤزلویون ۳۲–جی صفحه‌سینده، آلان (alan) کلمه‌سینی آیدینلاداندا، ساغلانین ساغ آلاندان تؤرندیگینی بیلدیریب و ساغ آلانین، برک موقاویم آلان، یئر یورد و ایستپ معناسیندا اولاجاغینی یازیب. بی هادی بو سؤزلوکده و ۱۰۹۵–جی صفحه‌سینده ساغ (sağ) سؤزونو ایضاحلاندیراندا یئنه ساغلانین ساغ آلاندان عیبارت اولدوغونو خاطیرلادیب، ساغلانین سهلانا ایشاره ائتدیگینی یازیب. هابئله همان آلانداکی آنلاییشلاری تیکرارلاییب. استپ تورکجه سؤزولوکده دشت و بؤیوک دوزنگاهلیق چؤل معناسیندا اولور. 
  بو آنلاییش دوز منطقه آنلاییشینا اوخشاردیر.
  
  صمد چایلی، اتیمولوژیست و دیلچی، آذربایجان جغرافییا آدلاریندان سؤزلویونون ۱۳۴–جو صفحه‌سینده، سهلان ایله سآلان آدلارینی گتیریب. سهلان آدینی یالنیش و سآلانی ساآلانین دئییمی بیلیب. کندین اصلی آدینی ساآلان و آنلامینی بؤیوک آلان یا آچیقلیقدا بیلیندیریب. آچیقلیق تورکجه سؤزولوکده دشت و دوزنلیک معناسیندا اولور. 
  بو آنلاییشدا دوز منطقه آنلاییشینا اوخشاردیر.
  
  رحیم بقال اصغری دیل اسکی آذربایجاندا آدلی کیتابینین ایراندا ده ییشیلمیش آدلار  بؤلومونده، ساغالانین سهلانا  چئوریلدییینه ده ایشاره ائدیب.  
  
  عوثمانلی تورکجه‌سینده، ایستانبولدا 1918 –جی میلادی ایلی چاپ اولموش، آذربایجان (احوال جغرافیه و تقسیمات سیاسیه سیله اصول اداره سی) آدلی بیر کیتابدا، بو کند اولان بوزقیرداکی ایکی چای، آجی چای و ساغالان چایی آدلانمیشلار. ساغالان کند آدیندان آلینمیش، اورانین یئرلرینی سوواران و چوخراق سینیق چایی آدییلا مشهور اولان او چایا وئریلمیش، بو سندده عکسینی تاپمیشدیر. 
  
  عثمانلی ایمپیراتورلوغو چاغی و 1302- جی هجری قمری ایلینه مربوط اولان  بیر خریطه ده ساغالان آدی سغالان شکلینده یازیلیب. خریطه عوثمانلی تورکجه‌سی ینده اولوب، تورکیه بؤیوک میللت مجلیسینین دیجیتال کیتابخاناسیندا ساخلانیلیر. 
   
  
  فارسجا یازیلان تاریخ آذربایجان و آثار باستانی و جمعیت‌شناسی آن کیتابیندا، ساغالان آدی ماغالان شکلینده یازیلیب‌دیر. البته بو کیتابدا ساغالان آدی یالنیشجا م حرفی‌ایله باشلاناراق ماغالان شکلینده ایشلنیب‌دیر، آنجاق یحتمل بو بیر ایملا یالنیشلیغی‌دیر، چونکو بوتون قایناق‌لاردا بو کندین آدی س حرفی ایله باشلانیب‌دیر. اؤرنک اوچون، میرزا مهدی خان استرآبادی جهانگشای نادری کیتابی‌نین ۸۱–جی صفحه‌سینده بو کند آدینی سهیلان قئید ائدیب. 
  جیمز موریه سفرنامه جیمز موریه کیتابی‌نین ۳۴۱–جی صفحه‌سینده کند آدینی ساهالان (Sahalan) یازیب.
  احمد کسروی تاریخ مشروطه ایران کیتابی‌نین ۷۴۹–جو صفحه‌سینده کند آدینی ساوالان یازیب.
  محمدباقر ویجویه تاریخ انقلاب آذربایجان و بلوای تبریز کیتابی‌نین ۱۱۹–جو صفحه‌سینده کند آدینی سهلان ذیکر ائدیب.
  
  کند اهالیسی اؤز محلی لهجه‌لرینده کند آدی‌نی ساآلان (Saalan) شکلینده ایشلدیرلر. ساآلان همن ساغالانین محلی تلفوظو و قیسالتمیش شکلی‌دیر.
  
  اسکی اثرلر 
  ساغالانین اسکی اثرلرینین بیری پیرموسی تپه‌سی دیر. تانینمامیش گیلیخان شهری ساغالانین یاخینلیغیندادیر.
  
  آدلیم شخصیتلر 
  
  جعفر کاویان ساغالانین ان آدلیم اینسانی اولوب. کاویانین آتاسی ساغالانلی محمدعلی و قارداشی ایسرافیل دا مشروطه جریانلاریندا ستارخان ساواشجیلاریندان اولموشدورلار.
  
  مسجیدلر 
  
  بو کندین اوچ عدد مسجیدی وار؛ تپه مسجیدی، جامع مسجیدی و امام رضا(ع) مسجیدی.
  
  قایناقلار 
  
  تبریز بؤلگه‌سی
  تبریز بؤلگه‌سی‌نین کندلری